Крими :: Българин получи доживотен затвор за убийство в Полша :: Monitor.bg
16:54 03 Юли 2020
Иван Х. и синовете му убили с особено жестокост сънародник в Костшин над Одра
Доживотен затвор за 50-годишния български гражданин Иван Х. постанови в петък Окръжният съд в полския град Гожув. Иван Х. и двамата му синове бяха подсъдими за убийството на сънародник и опит за убийството на жена. Синовете ще лежат в затвор по 25 години. Случаят, за който „Монитор“ разказа стана на 14 май м. г., убийците успяха да изчезнат, но впоследствие бяха заловени във Франция, докато се опитват да избягат във Великобритания.
32-годишният Красимир и 26-годишната проститутка с български паспорт Айра бяха нападнати жестоко на ул. „Йоан Павел Втори“ в Костшин брутално, а според очевидци случаят изглеждал като разчистване на сметки в мафията по филмите. През нощта на 14 срещу 15 май след 23:00 часа пред жилищен блок на ул. "Йоан Павел Втори" 5, в който живеела двойката, спрели два автомобила с български регистрационни номера. Жертвите излезли навън и тогава били атакувани, като били намушкани по повече от 10 пъти - мъжът в слабините, а жената в областта на корема. Според съдебно-медицинската експертиза Красимир издъхнал секунди след нанасянето на смъртоносните пробождания. След това нападателите избягали. Впоследствие с европейска заповед за арест били арестувани 31-годишният Мартин Д., 30-годишният му брат Димитър Д. и баща им Иван Х.
Снимки: "Газета Лубуска"